卷之七

眩晕证治

方书所谓头面风者，即眩晕是也，然眩晕既涉三因，不可专为头面风，如中伤风寒暑湿在三阳经，皆能眩人，头重，项强，但风则有汗，寒则掣痛，暑则热闷，湿则重着，吐逆，眩倒，属外所因。喜怒忧思，致脏气不行，郁而所生，涎结为饮，随气上厥，伏留阳经，亦使人眩晕呕吐，眉目疼痛，眼不得开，属内所因。或饮食饥饱，甜腻所伤，房劳过度，下虚，上实，拔牙，金疮，吐、衄、便利，去血过多，及妇人崩伤，皆能眩晕，眼花屋转，起而眩倒，属不内外因，治之各有法。

大豆紫汤　治中风头眩，恶风，自汗，吐冷水，及产后百病，或中风痱痉，背强，口噤，直视，烦热。

独活一两半　大豆半升　酒三升

上先以酒浸独活，煎一二沸，别炒大豆极焦，烟出，急投酒中，密封，候冷，去豆，每服一二合许，得少汗则愈，日数十服，此汤能去风。消血结，如妊娠折伤，胎死腹中，服此得差。

黑锡丹　治阴阳不升降，上热下冷，头目眩晕，病至危笃，或服暖药，僭上愈甚者，当服此药。（已经增损）

硫黄二两，椎如皂荚子大，候铅成汁入硫黄在内，勿令焰起，候硫黄化，倾出，于九重纸纳入一地坑，以碗盖火出。　川楝子　黑铅不夹锡者先熔成汁，各二两　阳起石煅　木香　沉香　青皮炒，各半两　肉豆蔻一两　茴香炒　官桂去皮不见火　附子炮去皮脐　葫芦巴炒　破故纸炒，各一两　乌药去木剉，一分

上为细末，酒糊为丸，如梧子大，每服三五十圆至一百圆，浓煎人参茯苓姜枣汤吞下，食前服。